- De her 20.000 aalborgensere går tilbage til byen primært ned ad Vesterbro. Da de kommer til der, hvor tyren er i dag, står der tyske soldater og skyder direkte ind i menneskemængden. Der udbryder en frygtelig panik, og folk må flygte ud i sidegaderne. Sådan fortæller forfatter Ole Houmann, da TV2 Nord møder ham på Aalborg Forsvars- og Garnisonmuseum. Her har de netop åbnet en ny udstilling om Augustoprøret i Aalborg under Anden Verdenskrig. - Vi synes, at det er en god Aalborghistorie. Normalt taler man om Augustoprøret i Danmark som noget, der foregår i Odense og i Esbjerg, men det er det jo slet ikke. Der er meget mere, og det foregår i Aalborg, pointerer Ole Houmann. Historien kort fortalt I de her dage er det 80 året for Augustoprøret. En folkelig opstand mod den tyske besættelsesmagt, der endte med, at den danske regering nægtede at efterkomme tyskernes krav, og gik af. Herefter erklærede tyskerne militær undtagelsestilstand. Et af de steder, det gik værst til, var i Aalborg. Oprøret mod tyskerne startede med begravelsen af en dræbt modstandsmand. Op mod 20.000 aalborgensere er samlet ved Ansgars Kirke, og det udvikler sig til slagsmål med de tyske soldater. - Det, der gør udslaget, er, at den tyske kommandant fra sit kontorvindue ser en tysk soldat bliver overfaldet. Det får ham til at sende bevæbnede tyske soldater ud i gaderne. De skyder mod alt, hvad der bevæger sig, forklarer Ole Houmann. Se et længere interview med forfatter Ole Houmann herunder: Augustoprøret starter i Aalborg 23. august, og slutter 25. august, da den tyske kommandant i byen erklærer militær undtagelsestilstand og udgangsforbud. - I løbet af de tre dage, oprøret varer, bliver der dræbt syv personer. Omkring 110-120 bliver behandlet af læger, og et stort antal bliver lappet sammen derhjemme ved køkkenbordet, påpeger Ole Houmann. Fire dage efter oprøret i Aalborg, og strejker og uroligheder i de andre store danske byer, går den danske samarbejdsregering af. Tyskerne sidder nu totalt på magten i landet. - Det skal være kendt, at det ikke bare var i Odense og Esbjerg. Det var i Aalborg det hele foregik, slutter Ole Houmann. Se hele indslaget herunder: Se eller gense TV2 Nords dokumentar TV2 Nord lavede tilbage i 2020 en længere dokumentar om Augustoprøret i Aalborg. Dokumentaren tager os med igennem det skelsættende Augustoprør under Anden Verdenskrig - og ikke mindst de voldsomme og følelsesladede begivenheder, der førte til, at nordjyderne sagde stop. Du kan se det hele herunder:

Opsummering:
I de her dage er det 80 året for det blodige Augustoprør i Aalborg under Anden Verdenskrig.